55. schôdza NR SR - 5.deň - B. popoludní
Dátum: 2022-02-09
Poslanec: Bittó Cigániková, Jana (SaS)
Druh vystúpenia: Vystúpenie v rozprave

114. Ja si dovolím takto, nech nemusím rýchlo-rýchlo a nech vám stihnem odpovedať všetkým. Pán poslanec Sloboda, keďže neviete si urobiť názor, potrebujete ministra, to sa teda stotožňujem, bude dobré, keď aj minister povie svoje stanovisko. Ale veď keď neviete náhodou, spýtajte sa mňa, pán kolega, ja vám poviem váš názor na túto vec (povedané so smiechom), to, samozrejme, ako vtip. A áno, aj ja si rada pána ministra vypočujem. A teraz vážne. Pán poslanec Urban, vy ste hovorili o tých stredoškolských sestrách. Ja chcem len k tomu povedať toľko, že ich aj dnes väčšina. Aj v komore je dnes väčšina práve tých, ktoré majú strednú školu, a to sú vlastne sestry, ktoré nám z veľkej časti aj držia ten systém. Ale chcem, a často sa to hovorí ako argument, ale chcem teda podotknúť, že to nijako neznižuje hodnotu tých, ktorí majú, viem, že ste to tak ani nemysleli, len to chcem teda podotknúť, tých, ktorí majú vysokú školu, lebo my aj potrebujeme sestry manažérky, tie nech manažujú, nech riadia. Len problém je, ako hovorí aj pán minister, že tie manažérky už dnes pomaly nemajú koho manažovať, lebo všetky sestry majú vysoké školy, že vlastne, ak pán minister to hovorí tak, že nemáme mužstvo, v tomto prípade ženstvo hlavne. A čiže, čiže aj z tohto dôvodu je táto zmena. Pán poslanec Muňko, vy ste, aha, nie... Ešte vy ste hovorili, pán poslanec Urban, o tej, o tom bode, je to 32 bod. A tam je veľmi dôležité, nehovorí sa tam o pokute 5-tisíc eur, to bolo, to aj bolo aj je v pôvodnom zákone, to sa nemení. Dnes platné znenie vlastne hovorí, že ak nestihol rezident dvojtýždňovú lehotu na žiadosť o špecializačnú skúšku, čiže ak skončil rezidentské štúdium a má ísť na špecializačnú skúšku, tak ak do dvoch týždňov toto nestihne, tak musí zaplatiť pokutu 5-tisíc eur za každý rok štúdia. A tiež v prípade, ak nespraví skúšky v opravnom termíne, myslím, že sú tam dvakrát, ten opravný termín. Tá pokuta za to, keď nespraví skúšky, zostáva, ale čo sa mení, je, že v tej prvej časti, a teda keď nestihne do dvoch týždňov, tam nie je pokuta 5-tisíc, ale je tam maximálna pokuta 500 eur a z „musí“ sa mení na „môže“, aby jednoducho nemuselo zdravotní... ministerstvo zdravotníctva pokutovať za to, keď niekto úplne z objektívnych dôvodov nestihne. A v prípade, že by sa niekto obával, že teda rezidentské štúdium, že budeme plytvať, tak on sa musí do nejaké času nahlásiť a potom prichádza k tej pokute, keď nespraví do nejakého času, keď nespraví tie skúšky. Čiže chcem povedať, že s čistým svedomím za to môžte hlasovať. Nie je to navýšenie pokuty, nie je to pokuta, naopak, opačne, je to, je to v tomto prípade trošku zľudštené a je to priateľské voči tým ľudom. Pán poslanec Muňko hovoril o tom, že teda chýba nám minimálne 2-tisíc sestier. Myslím, že komora hovorí dokonca o 13-tisíc sestrách. Či toľko, alebo toľko, sú rôzne debaty, preto sme aj mali k tomuto diskusiu. Ja som si vypýtala od pána ministra analýzu, ktorú mi musel (povedané so smiechom), teda som využila svoje právo pozíciu predsedníčky výboru a muselo mi ministerstvo poslať analýzu platov sestier. Je to naozaj veľký problém. Ja túto analýzu v priebehu dneška, zajtrajška zverejním a robím to preto, lebo jednoducho na to treba tlačiť a tú treba riešiť, áno, treba viac peňazí, oveľa viacej. Bolo to treba aj minulé roky, ale, ale špeciálne tento rok. Pokiaľ v minulom roku, ešte keď sa navýšilo za, za tie všelijaké príplatky aj, aj počas covidu a tak ďalej, my sme zvýšili vlastne celkovo zdravotníkom o 7,5 %. Pokiaľ ale my dáme teraz toľko, koľko je naplánované v rozpočte, je to iba o 3,5 % viac ako minulý rok, čo je historicky najmenej. A toto si naozaj tí zdravotníci od nás nezaslúžia. Áno, pozor, sestry majú špeciálnu kolónku v rozpočte, 11 mil. eur, ale je to smiešne málo pre to, čo robia. V podstate to vychádza, keď zostane súčasný počet, vychádza to 30 euro na jednu. No tak to asi nás nezachráni, keď rozdiel medzi slovenskými a českými sestrami je 500 euro. Čiže áno, ja som si istá, že treba peniaze. O to viac mi je ľúto, že ministerstvo financií nedalo ministerstvu zdravotníctva to, čo požadovalo. Ja osobne som na výbore nenechala na nich nitku suchú, keď sme riešili rozpočet, kde aj z tej plánovanej úspory 249 mil. muselo ministerstvo financií, koneč... konkrétne Útvar hodnoty za peniaze verejne priznať, že z toho sa 210 mil. vôbec nedá ušetriť kvôli systémovým veciam, pretože to sú úspory, kde najprv štát musí urobiť svoju robotu, a on ju ešte neurobil. Čiže budú obrovské problémy. Budú a sú obrovské problémy a treba si uvedomiť, hlavne ministerstvo financií si naozaj už musí uvedomiť, že toto je priorita, a treba to riešiť. Je to vážne. A veľa ľudí si predstavuje aj pán poslanec Kočiš hovoril, že, že systém sa rúti, keď sestry odídu. Ono to nie je že zo dňa na deň. On sa už rúti, už nám to beží, on sa už rútil aj v minulom volebnom, ale akože toto naberá na tempe. Ten covid tomu nepomohol. A ono to ide postupne, ale už aj... a hlavne, ľudia, vy v regiónoch poznáte to, keď idete do nejakej nemocnice, a tam sú teda zavreté oddelenia, lebo vraj sa maľuje, a skutočný dôvod je, lebo nie sú sestry. To je presne preto, lebo my sa tvárime, že je všetko v poriadku, ale teda už sa netvárime. Treba povedať túto, vzdať hold možno ešte bývalému ministrovi Druckerovi, ktorý prvý priznal nedostatok sestier a ktorý sa k tomu problému postavil čelom, a odvtedy sa o tom aspoň diskutuje. Ale musím, kolegovia, teda úprimne priznať, že zatiaľ veľa rozprávame, ale málo konáme, takže ja veľmi uvítam, ak prídu zmeny v tomto smere. Opakovane ich navrhujem, opakovane po nich volám. A chcem ešte povedať, že práve preto, že sa ten systém rúti, práve preto chválim tento zákon, nejaké časti rieši. Napríklad aj tá praktická sestra. Pre mňa neuveriteľné, že 40 % väčší záujem len kvôli zmene povolania. To je aj odpoveď pani Kaveckej, že, že prečo nie iné názvy. No pre, preto, lebo sa ukázalo, že jednoducho tá praktická sestra na tých ľudí pôsobí. Rozumiem a je úplne pravda, že ani lekárom by sa to nepáčilo na druhej a že, že aj mne by to vadilo. A rozumiem, že to vadí sestrám. Na druhej strane ja viem veľmi dobre, že sestrám vadí aj to, že ich je málo, že majú veľa roboty, že sa nemá o pacientov kto starať. A keď si dám tieto dve veci na vážky, ja som si istá, že aj sestry pochopia, že jednoducho treba to nejako riešiť, a toto je jeden z mnohých krokov, ale treba im túto akože ujmu, nie akože naozaj, svojím spôsobom ujmu, ktorú pociťujú, treba to riešiť tým, po čom voláme všetci, zvýšením kompetencie a zvýšením platov. Ja som veľmi vďačná ministra zdravotníctva, že na zdravotníckom výbore dal verejný prísľub, že budeme, že ministerstvo sa presne o toto bude snažiť. Takže toľko k tomu, k tej praktickej sestre opäť. Tiež by som chcela povedať, že to v žiadnom prípade nepovažujem za ješitnosť, pani Kavecká. Viem, že to tak nemyslíte, len teda potvrdzujem, že v žiadnom prípade nevnímam ako ješitnosť, keď niekto cíti ako krivdu takúto zmenu. Ja to naozaj chápem, ale očakávam aj pochopenie, že nejaké riešenie musí, musí prísť. A ten problém s oslovením zo stavovských organizácií, áno, ja s tým mám problém, keď nie sú do hry zapojení tí, ktorých sa to týka, lebo potom robíme zlé zákony, lebo my si tu od stola niečo napíšeme aj s dobrým úmyslom, pekne to myslíme, dobre to myslíme a potom v praxi výbuch a problémy. A práve preto som zorganizovala ten výbor, kde sme sedeli viac ako tri hodiny, a pozvala som tam v prvom rade sestry a naozaj s otvorenou mysľou sme počúvali. Pozvala som tam aj ministerstvo a myslím si, že sestry boli, boli vypočuté. Viem, že ten záver nie je taký, aký sa im páči, rozumiem tomu, ale práve preto, že mi vadí, keď sa nediskutuje, tak práve preto ja som osobne kvôli nim zorganizovala tento výbor. Pán poslanec Šimko, vy ste hovorili o dočasnej odbornej stáži, že nie je možná v poliklinikách. Ja vám poviem pravdu, ja som to nevedela. Ďakujem veľmi pekne za tento tip. Okamžite som písala aj pani profesorke Jankechovej a potvrdila mi to, že to nie je možné. Tak za mňa, ja sa porozprávam s ministerstvom a za mňa jednoznačne áno. Pokiaľ to, pokiaľ to bude možné, tak určite túto zmenu podáme, alebo to podá ministerstvo. Nemám, vôbec neexistuje dôvod, prečo by to malo byť len k ústavnej, v ústavnej zdravot... v ústavnej starostlivosti, takže ďakujem veľmi pekne za tip.